paragraph_text: Rođen je u plemićkoj pitovsko-jelšanskoj obitelji Duboković. Školovao se u Hvaru, a teologiju je doktorirao na padovanskom sveučilištu. Po povratku u domovinu bila mu je ponuđena katedra na zadarskoj bogosloviji, ali se on radije prihvatio dušobrižništva. Od 1829. do 1842. bio je župnik Visa. Godine 1842. postaje hvarski kanonik-teolog, a 1844. natpop-župnik Hvara. Uz to, 1847. postao je kaptolski prepozit, a 1850. generalni vikar. Nakon smrti biskupa Filipa Dominika Bordinija 1865. obavlja dužnost kaptolskog vikara.